祫饗禮成
作者：宋庠
朝代：宋

paragraphs: 孝饗邦儀重，親祠祏室開。
推尊二祧合，獻力九賓來。
寶蔡前涓日，祥霙近弭災。
鈎陳嚴法仗，綿蕝謹容臺。
祓坐皇爲邸，登車斗轉魁。
三辰隨藻衮，百末湛雲罍。
徧祼靈心像，終歌帝祉隤。
華紳紛嶽抃，端闕儼天回。
蠅筆言絲慎，雞場赦鼓催。
好生先祝網，作解遂成雷。
賁有戔丘帛，刑無棄道灰。
須知蒙福意，萬事入康哉。